Lene Espersen (KF), 2014-03-18:
Jeg vil også meget gerne indlede med at takke Liberal Alliance for, at vi får muligheden for at have den her rigtig gode debat om de frie grundskoler og højskolerne.
Jeg synes, det har været meget givende at lytte til debatten.
Jeg vil sige, at det, der selvfølgelig er grundlaget for alt det, vi diskuterer i dag, jo faktisk er vores grundlov.
I grundlovens § 76 står der, at alle børn i den undervisningspligtige alder har ret til fri undervisning i folkeskolen.
Forældre eller værger, der selv sørger for, at børnene får en undervisning, der kan stå mål med, hvad der almindeligvis kræves i folkeskolen, er ikke pligtige til at lade børnene undervise i folkeskolen.
Det er vigtigt at få understreget.
For Det Konservative Folkeparti er det afgørende, at vi har et bredt og varieret udbud af uddannelsestilbud af høj kvalitet.
Vi vil gerne her i dag, også selv om vi hylder de frie skoler, understrege, at for os er folkeskolen grundstammen i vores uddannelsessystem, men vi synes, det er rigtigt og vigtigt og godt, at det suppleres og udfordres af de frie grundskoler, der har stor og positiv betydning for rigtig mange børn og unge.
Det er sjældent, at jeg faktisk indleder med at sige, at jeg er enig med noget af det, som Enhedslisten har sagt her i dag, men nogle gange er det også udmærket at sige det, når vi på tværs af partiskel er enige.
Jeg er meget enig med fru Rosa Lund i, at det, der må være det bærende og det drivende i forhold til friskolerne og den tilslutning, der bliver til dem, gerne skulle være et positivt tilvalg og ikke et fravalg af folkeskolen.
Det vil være langt, langt det bedste udgangspunkt, og jeg vil gerne sige her, at jeg har beklaget, når det har været fravalget af folkeskolen, der har været grunden til, at man har valgt et alternativ.
Det ville have været bedre, hvis det bare var et positivt tilvalg, fordi man, som mange har sagt her, værdimæssigt føler sig bedre hjemme dér.
Vi har fra Det Konservative Folkeparti været medforslagsstillere på flere beslutningsforslag, hvor hensigten har været at give skolerne mere frihed og bedre udviklingsmuligheder, og vi har været rigtig glade for, at vi også har sparket en næsten åben dør ind, så ministeren bl.a. har åbnet op for, nemlig at de frie grundskoler nu kan tilbyde de 0-2-årige vuggestuepladser, så der bliver en sammenhæng for børnene i pasningsforløbet op mod starten af skolen.
Det er vi rigtig glade for.
Vi har også arbejdet for, at der bliver skabt hjemmel til at kunne etablere flere filialer, fordi vi jo ved, at der er økonomiske udfordringer i forhold til at skulle etablere nye skoler, ikke mindst i de dele af Danmark, der ikke er så tæt bebyggede, og det er selvfølgelig noget, vi fortsat vil følge med i.
Noget af det, jeg også har været meget glad for i forberedelsen til debatten her i dag, er faktisk, at friskolerne har taget tyren ved hornene og har forsøgt at gøre op med nogle af de myter, der er omkring friskolerne, ikke mindst de påstande, kan man sige, der har været om, at lige pludselig eksploderede antallet af friskoler, fordi antallet af folkeskoler er faldet.
Der er jeg glad for at kunne sige her, at det har vist sig, at der godt nok åbnes friskoler som et lokalt initiativ til erstatning for den lukkede folkeskole, men det er altså stadig væk sådan, at i den periode, vi ser tilbage på, de sidste 5 år, er procentpointet af andelen af elever i de frie grundskoler altså kun steget fra 13,2, til 14,2 pct., så man kan altså ikke tale om en eksplosiv udvikling.
Noget af det, vi også har været meget optaget af, og som også mange ordførere her har været optaget af, har været, hvad det er for en sammensætning, der er af de børn og unge, der går på friskolerne.
Der har jeg også været meget glad for at kunne sige i hvert fald ud fra det materiale, jeg har fået, at de myter, der har været om, at det kun er for de rige og de ressourcestærke, simpelt hen ikke holder.
Så jeg vil sige her, at jeg synes, det er rigtigt og godt, at vi har et alternativ til folkeskolen.
Så vil jeg også gerne tage et andet emne op, som har været til diskussion her i dag.
Der må jeg bare erkende, at vi stod i en situation, hvor vi havde behov for at få pengene til at stemme.
Så jeg står helt og fuldt ved, at vi valgte at sætte tilskuddet ned.
Det var nødvendigt, og det står jeg til ansvar for.
Vi vil selvfølgelig gerne se på det, hvis vi fremadrettet kan se, at der bliver mere økonomisk råderum, men i modsætning til, hvad mange andre partier har sagt om, at det arbejder vi for i finansloven, så vil jeg sige, at vi har haft andre prioriteter.
Det vil jeg bare være ærlig omkring.
Det har vi haft.
Men jeg vil gerne takke Liberal Alliance for debatten her i dag.
Vi er meget glade for det fælles forslag til vedtagelse, vi har lavet med Venstre og Dansk Folkeparti.